《酬邓子》
宋代·王洋

我年数七十，不过春五来。
素心岁月尽，白发日夜催。
纵怀独往愿，欲去心先回。
惟思百境空，洗此一念埃。
喜逢邓仲子，妙语惊奔雷。
未登黄金台，要是白玉杯。
安能架飞车，与子相追陪。
姑借喝月术，救我年龄颓。

作者简介：（1087—1154）宋楚州山阳人，字元渤。王资深子。徽宗宣和六年进士。高宗绍兴初诏试馆职，历秘书省正字、校书郎、守起居舍人，擢知制诰。十年以权发遣吉州换邵武军。洪皓使金归，人无敢过其居，洋独与往来，为人诬告与闻洪皓欺世飞语，以直徽猷阁出知饶州。寓居信州，有荷花水木之趣，因号王南池。善诗文，其诗极意镂刻，文章以温雅见长。有《东牟集》。